ΓΡΑΠΤΗ ΕΡΩΤΗΣΗ E-1097/96 υποβολή: Josu Imaz San Miguel (PPE) προς την Επιτροπή (13 Μαΐου 1996)

Θέμα: Αποτελεσματικότητα των μεθόδων αλιείας

Το 1995 η μέση σταθμισμένη χονδρική τιμή του μερλούκιου (είδος μπακαλιάρου) στο λιμάνι Pasajes, που είχε αλιευθεί στις ζώνες CIEM VI, VII και VIII, ήταν 463 πεσέτες το κιλό.

Οι τιμές γενικά των ιχθύων και ιδιαίτερα του μερλούκιου παραμένουν παγωμένες περισσότερο από μια δεκαετία, λόγω μεγάλων εισαγωγών αλιευμάτων προερχομένων από τη Λατινική Αμερική και τη Νότιο Αφρική, ενώ το κόστος εκμετάλλευσης έχει αυξηθεί σημαντικά, σε ποσοστό ανάλογο ή και μεγαλύτερο από εκείνο του δείκτη τιμών καταναλωτή (ΔΤΚ).

Το δυναμικό του ισπανικού αλιευτικού στόλου που αλιεύει στα κοινοτικά ύδατα, από 460 σκάφη το 1981 έχει μειωθεί στα 200 σκάφη, εξαιτίας της απώλειας της ανταγωνιστικότητας, της υπερβολικής ελευθέρωσης της αγοράς, του υψηλού επιπέδου των κοινωνικών επιβαρύνσεων, σε σχέση με εκείνων των ανταγωνιστών, και της πολιτικής για τη διατήρηση και διαχείριση των πόρων.

Ποιά θα ήταν κατά την άποψη της Επιτροπής η κατάλληλη στρατηγική για τη στήριξη των αλιευτικών επιχειρήσεων λαμβανομένης υπόψη της απώλειας της ανταγωνιστικότητας και των συνθηκών που έχουν δημιουργηθεί με το σημερινό καθεστώς εκμετάλλευσης;

Η κάλυψη του κόστους εκμετάλλευσης υπό τις παρούσες συνθήκες απαιτεί αύξηση του κύκλου εργασιών του τομέα, δοθέντος ότι οι τιμές των αλιευμάτων παραμένουν καθηλωμένες. Η μόνη εναλλακτική λύση που φαίνεται να υπάρχει είναι η αύξηση των αλιευτικών δυνατοτήτων ανά σκάφος, στο πλαίσιο πάντοτε μιας ορθολογικής εκμετάλλευσης των πόρων, με αυστηρή εφαρμογή των τεχνικών μέτρων που έχουν θεσπιστεί και τήρηση των TAC και των ποσοστώσεων.

Ενόψει μιας τέτοιας εξέλιξης, σε ποιά έγκυρα επιχειρήματα θα στήριζε η Επιτροπή την περιορισμένη χρησιμοποίηση των αλιευτικών μεθόδων που οδηγούν σε αύξηση της απόδοσης, με σεβασμό πάντοτε των τεχνικών μέτρων και της ανάγκης για επιλεκτική εφαρμογή τους;

Απάντηση της κ. Bonino εξ ονόματος της Επιτροπής (11 Ιουνίου 1996)

Η κατάσταση που επικρατεί όσον αφορά τους αλιευτικούς πόρους και, πιο συγκεκριμένα, τους πληθυσμούς του είδους μπακαλιάρου στις περιοχές που αναφέρει το Αξιότιμο Μέλος του Κοινοβουλίου, δεν επιτρέπει βραχυπρόθεσμη αύξηση της συνολικής παραγωγής. Για να επιτευχθεί αύξηση του κύκλου των εργασιών των επιχειρήσεων, χρειάζονται έμμεσες ενέργειες προς τις ακόλουθες κατευθύνσεις:

- κατά πρώτο λόγο, ανασύσταση των πόρων έτσι ώστε να μην διαιωνιστεί η σημερινή κρίση, πράγμα που συνεπάγεται, κατά τρόπο αναπόφευκτο όσο και παράδοξο, σημαντική πτώση της παραγωγής βραχυπρόθεσμα, για την οποία οι επιχειρήσεις θα πρέπει να είναι προετοιμασμένες 7

- μείωση του αριθμού των μονάδων παραγωγής, δεδομένου ότι η λύση αυτή αποτελεί τον μοναδικό τρόπο για να εξασφαλισθεί βελτίωση του επιπέδου παραγωγής για κάθε επιχείρηση, χωρίς αύξηση - και μάλιστα με μείωση - της συνολικής παραγωγής 7

- οργανωτική βελτίωση και εξιδείκευση των επιχειρήσεων για την κλιμάκωση των εκφορτώσεων, προς αποφυγήν άκαιρων διακυμάνσεων της ζήτησης 7

- βελτίωση της ποιότητας του εκφορτώμενου προϊόντος, και συμμετοχή των επιχειρήσεων στην προστιθέμενη αξία του προϊόντος, στο πλαίσιο της μεταποίησης και της επαναξιοποίησης των προϊόντων τα οποία σήμερα είναι παραμελημένα ή καταφρονημένα.

Τέλος, είναι προφανές ότι η μείωση του κόστους παραγωγής αποτελεί παράγοντα καθοριστικό για την ανταγωνιστικότητα των επιχειρήσεων ενώπιον της κρίσης. Από αυτήν την άποψη, η προσφυγή σε τεχνικά μέσα τα οποία αυξάνουν την αποδοτικότητα, μπορεί να αποτελέσει σημαντική συμβολή προς αυτήν την κατεύθυνση. Εντούτοις, η συνδυασμένη εφαρμογή των μεθόδων που μειώνουν το κόστος παραγωγής είναι δυνατόν να ρυθμιστεί αποτελεσματικά στο πλαίσιο της επικουρικότητας. Η κοινοτική παρέμβαση θα περιοριστεί στον έλεγχο της διαφύλαξης των στόχων κοινοτικής φύσεως, ιδίως όσον αφορά την ανασύσταση των πόρων.